આમ તો સરલા ઉપર એનો કશો અધિકાર નહોતો. સરલાએ એક વખત એનું સર્વસ્વ એને અર્પી દેવા ઈચ્છા કરી હતી. ઈચ્છા જ કેમ? એણે તો એનાથી બનતું બધું જ કર્યું હતું. પણ નિશીથ પોતાની વાતમાં અડગ રહ્યો હતો. એને અંગ્રેજોને ભારતમાંથી કાઢવા હતા. સ્વરાજ્ય લેવું હતું. અને સ્વરાજ ન મળે ત્યાં સુધી અપરિણીત રહેવું હતું. બાફ્યાં ધાન ખાવાં હતાં. અંગ ઢાકવા માટે શરીર ઉપર બે વસ્ત્રથી ત્રીજાનો એને ખપ નહોતો. અપરિગ્રહનું ચુસ્ત પાલન એને કરવું હતું.